b"\n_START_ARTICLE_\nGeorge Leonard Andrews\n_START_SECTION_\nZgodovina\n_START_PARAGRAPH_\nLeta 1851 je kot najbolj\xc5\xa1i v letniku diplomiral na Voja\xc5\xa1ki akademiji ZDA in bil dodeljen Korpusu in\xc5\xbeenircev Kopenske vojske ZDA. V letih 1851\xe2\x88\x921854 je bil asistent podpolkovnika Sylvanusa Thayerja, ki je nadziral gradnjo Fort Warrena v zalivu Boston. V letih 1854-55 je bil izredni profesor in\xc5\xbeenirstva na Voja\xc5\xa1ki akademiji ZDA. Zatem je izstopil iz voja\xc5\xa1ke slu\xc5\xbebe in vstopil v zasebni sektor, kjer je ostal do pri\xc4\x8detka ameri\xc5\xa1ke dr\xc5\xbeavljanske vojne._NEWLINE_Ob pri\xc4\x8detku vojne je Andrews sodeloval pri organizaciji 2. massachusettskega prostovoljnega pehotnega polka, kjer je postal podpolkovnik. Julija 1861 je bil polk dodeljen Oddelku Shenandoah, kateremu je poveljeval generalmajor Nathaniel Banks. Leta 1861 sta sodelovala v manj\xc5\xa1ih operacijah v bli\xc5\xbeini Harpers Ferryja._NEWLINE_Poleti 1862 se je bojeval proti konfederacijskim silam (pod poveljstvom generalporo\xc4\x8dnika Thomasa Jacksona. Maja istega leta je nasledil polkovnika Georga H. Gordona kot poveljnik 2. massachusettskega polka; polku je poveljeval med prvo bitko za Winchester. 13. junija 1862 je bil povi\xc5\xa1an v polkovnika._NEWLINE_Polku je poveljeval do 2. oktobra 1862; v tem \xc4\x8dasu je polk vodil med dvema ve\xc4\x8djima bitkama. 9. avgusta istega leta je Banksa ponovno premagal Jackson, tokrat v bitko za goro Cedar. V za\xc4\x8detku septembra je bil Banks zadol\xc5\xbeen za obrambo Washingtona in njegove sile so bile reorganizirane v 12. korpus Armade Potomaca; korpus se je udele\xc5\xbeil bojev marylandske kampanje. Med to kampanjo je Andrews poveljeval polku med bitko za Antietam (17. september 1862); med to bitko je polk do\xc5\xbeivel hude izgube, preden so mu ukazali, da se umakne._NEWLINE_Oktobra 1862 je bil Andrews imenovan za poveljnika 2. brigade 1. divizije 12. korpusa, nato pa 4. brigade iste divizije._NEWLINE_26. oktobra 1862 je bil Andrews dodeljen Banksovi ekspediciji v New Orleans in bil 9. novembra 1862 povi\xc5\xa1an v brigadnega generala. Kot klju\xc4\x8dni \xc4\x8dlan Banksovega \xc5\xa1taba je Andrews pre\xc5\xbeivel zimo 1862-63 v New Yorku, kjer je sodeloval pri organizaciji in na\xc4\x8drtovanju ekspedicije. Banks je zamenjal generala Benjamina Franklina Butlerja kot poveljnik Oddelka zaliva, pri \xc4\x8demer se je nameraval premakniti severno od New Orleansa z ve\xc4\x8djo skupino sil, s katerimi bi prevzeli nadzor nad reko Mississippi._NEWLINE_Andrews je 11. februarja 1863 pri\xc5\xa1el v New Orleans z zadnjim kontingentom enot. Tu je za kraj\xc5\xa1i \xc4\x8das postal poveljnik 1. brigade 3. divizije 19. korpusa, a \xc5\xbee prej kot v mesecu dni, v marcu 1863, je Andrews postal na\xc4\x8delnik \xc5\xa1taba generalmajorja Banksa. V tej vlogi je sodeloval pri organizaciji obleganja pristani\xc5\xa1\xc4\x8da Hudson, pomorsko-kopenske bitke, ki je zahtevala \xc5\xa1tevilne \xc5\xbertve. Konfederacijske sile v Hudsonu so se predale \xc5\xa1ele 9. julija 1863, potem ko so izvedeli o kapitulaciji Vicksburga (Mississippi). Ob predaji je Andrews osebno prejel me\xc4\x8d konfederacijskega poveljnika pristani\xc5\xa1\xc4\x8da in mu ga nemudoma vrnil kot znamenje spo\xc5\xa1tovanja do njihovega poguma._NEWLINE_Dan po padcu Hudsona je bil Andrews zadol\xc5\xbeen za organizacijo afroameri\xc5\xa1kih enot v sklopu Armade zaliva; tako je ustanovil Corps d'Afrique. Andrews je bil tudi imenovan za poveljnika okro\xc5\xbeja Baton Rouge in Port Hudson. Vse te polo\xc5\xbeaje je ohranil do februarja 1865. Da bi pridobil Afroameri\xc4\x8dane, je Andrews razposlal vojake po bli\xc5\xbenjih planta\xc5\xbeah, da bi privabili osvobojene su\xc5\xbenje._NEWLINE_27. februarja je bil Andrews poslan v New Orleans, kjer je postal provost marshal celotnega Oddelka zaliva. 13. januarja 1866 ga je predsednik ZDA nominiral za \xc4\x8dastni \xc4\x8din brevetnega generalmajorja Prostovoljcev ZDA, ki bi ga dobil 26. marca 1865; Senat ZDA je nominacijo potrdil 12. marca 1866._NEWLINE_Po predaji Konfederacije aprila 1865 je Andrews pre\xc5\xbeivel del poletja kot na\xc4\x8delnik \xc5\xa1taba generalmajorja Canbyja, nato pa je 24. avgusta 1865 zapustil voja\xc5\xa1ko slu\xc5\xbebo._NEWLINE_Po koncu dr\xc5\xbeavljanske vojne je dve leti deloval kot planta\xc5\xbeer v Mississippiju. Nato se je vrnil v Massachusetts, kjer je bil v letih 1867\xe2\x88\x9271 mar\xc5\xa1al ZDA. V letih 1871\xe2\x88\x921882 je bil predavatelj franco\xc5\xa1\xc4\x8dine na Voja\xc5\xa1ki akademiji ZDA in od leta 1882 do upokojitve leta 1892 predavatelj modernih jezikov._NEWLINE_Po njem so poimenovali Fort Andrews, fortifikacijo na otoku Peddocks."